侍從宜春苑奉詔賦龍池柳色初青聽新鶯百囀歌
作者：李白
朝代：唐

paragraphs: 東風已綠瀛洲草，紫殿紅樓覺春好，池南柳色半青青。
縈烟嫋娜拂綺城，垂絲百尺挂雕楹。
上有好鳥相和鳴，間關早得春風情。
春風卷入碧雲去，千門萬戶皆春聲。
是時君王在鎬京，五雲垂暉耀紫清。
仗出金宮隨日轉，天回玉輦繞花行。
始向蓬萊看舞鶴，還過茝石聽新鶯。
新鶯飛繞上林苑，願入簫韶雜鳳笙。